Diari Oficial de la Generalitat Valenciana


Sumari del DOGV 5534, del 14-06-2007 (2007/7818)

ORDE de 30 de maig de 2007, de la Conselleria de Cultura, Educació i Esport, per la qual es convoquen ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2007-2008, així com els Premis 2007 de la Comunitat Valenciana a la Innovació Educativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5534

Data del DOGV
:   14-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7818


Data del document
:   30-05-2007

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * política educativa
    * premi cultural
    * personal docent
    * investigació
    * suport econòmic
    * programa d'ensenyament
    * nova pedagogia

ORDE de 30 de maig de 2007, de la Conselleria de Cultura, Educació i Esport, per la qual es convoquen ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2007-2008, així com els Premis 2007 de la Comunitat Valenciana a la Innovació Educativa. [2007/7818]
La Llei Orgànica 2/2006, de 3 de maig, d'Educació, en l'article 1.n), reconeix com un dels principis bàsics del sistema educatiu el foment i la promoció de la investigació, l'experimentació i la innovació educativa.
D'acord amb l'article 90 de la mateixa llei les comunitats autònomes podran reconéixer i premiar la labor didàctica o d'investigació de professorat i centres, facilitant la difusió entre els distints centres escolars dels treballs o experiències que hagen merescut tal reconeixement per la seua qualitat i esforç. L'article 121.3 arreplega en el segon paràgraf que correspon a les administracions educatives contribuir al desenrotllament del currículum afavorint l'elaboració de models oberts de programació docent i de materials didàctics que atenguen les distintes necessitats dels alumnes i del professorat.
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació plurilingüe.
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 6, establix que, a fi de garantir l'efectiva igualtat entre hòmens i dones, les administracions educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten el valor idèntic d'hòmens i dones. En el mateix sentit es pronuncia en els seus plantejaments el Pla de Mesures del Govern Valencià per a combatre la Violència que s'exercix contra la Dones (2005-2008).
Així mateix, el Pla d'Igualtat d'Oportunitats entre Dones i Hòmens, aprovat per Acord del Consell, de 10 de novembre de 2006, inclou entre les seues accions, potenciar l'elaboració de materials curriculars coeducatius i incorporar la coeducació com a criteri de valoració en la concessió d'ajudes.
Per la seua banda, els decrets per què s'establix el currículum de la Comunitat Valenciana per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la conselleria de Cultura, Educació i Esport ha de fomentar l'elaboració de projectes i materials curriculars. De la mateixa manera, els decrets de currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
En conseqüència, la conselleria de Cultura, Educació i Esport, preocupada per la necessitat de millorar la qualitat de l'educació, i d'acord amb les recomanacions que propugna la Unió Europea i la UNESCO, es proposa l'estimulació de la innovació en les aules, la investigació educativa i el desenrotllament del currículum des de la pràctica, donant suport als equips docents en l'elaboració de projectes innovadors d'intervenció educativa, així com de materials didàctics i models de programació docent, amb la finalitat d'incentivar el professorat, reconéixer la labor i potenciar l'autonomia i l'eficàcia educativa dels centres docents, prestant una especial atenció a l'adaptació de les ensenyances a la realitat sociolingüística de la Comunitat Valenciana.
Per tot això, i fent ús de les atribucions conferides per l'article 28 de la Llei 5/1983, de 30 de desembre, del Consell,
ORDENE
Article 1. Objecte
1. L'objecte d'esta orde és convocar un concurs públic d'ajudes econòmiques per a la realització de projectes d'investigació i innovació educativa sobre el desenrotllament del currículum, així com aprovar les bases per què es regirà la convocatòria, que figuren com a annex I, i els models de sol·licitud que figuren en els annexos III i IV.
2. Així mateix, convocar els Premis 2007 de la Comunitat Valenciana a la Innovació Educativa, i aprovar les bases per què es regirà la convocatòria, que figuren com a annex II, i els models de sol·licitud que figuren en els annexos X i XI.
Article 2. Fases de realització dels projectes
Els projectes seleccionats es realitzaran en les fases següents:
Primera fase: fins a desembre de 2007
Segona fase: primer semestre de 2008
Article 3. Finançament
1. Les quantitats concedides als projectes seleccionats tindran la finalitat d'ajudar a sufragar els gastos que genere la seua realització. El finançament d'estes quantitats anirà a càrrec, en la primera fase, de la línia de subvenció T0080000 del programa 421.30 del pressupost de la Generalitat de l'any 2007, per un import global màxim de 52.000 euros.
La convocatòria d'ajudes econòmiques per a la realització de la segona fase serà regulada per una nova orde de la conselleria de Cultura, Educació i Esport, i estarà condicionada, en tot cas, a la correcta realització de la primera fase del projecte seleccionat i a l'existència de consignació pressupostària suficient en l'exercici de l'any 2008.
2. Els Premis comptaran amb una dotació màxima de 30.000 euros, que serà abonada a càrrec de la línia de subvenció T315100 del programa 421.30 del pressupost de la Generalitat de l'any 2007.
DISPOSICIONS FINALS
Primera. Facultat per a l'aplicació i desenrotllament
Es delega en la Direcció General d'Ensenyament la facultat de resoldre la convocatòria i concedir els premis, se l'autoritza per a adoptar les mesures oportunes per al compliment i el desenrotllament d'esta orde i també per a resoldre i notificar totes les incidències que es plantegen en la seua interpretació i execució.
Segona. Entrada en vigor
La present orde produirà efectes des del dia de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 30 de maig de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases del concurs d'ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2007-2008
1. Objectius
1.1. Fomentar i promoure la investigació i la innovació educativa com a principis de qualitat del sistema educatiu.
1.2. Incentivar el procés d'investigació i innovació docent a partir de la pràctica en el desenrotllament del currículum, com a via d'actualització professional del professorat.
1.3. Promoure la consolidació d'equips docents innovadors.
1.4. Afavorir l'elaboració de projectes que incloguen innovacions en el desenrotllament del currículum, en la seua aplicació, així com en l'organització i gestió dels centres docents fent ús de la seua autonomia pedagògica.
1.5. Promoure l'elaboració de projectes que es plasmen en materials i programacions didàctiques innovadores.
2. Destinataris
2.1. Podrà participar en la convocatòria, en equip o individualment:
a) El personal docent que impartix ensenyances no universitàries o que exercix funcions de suport escolar en centres docents públics o privats de la Comunitat Valenciana que impartixen les dites ensenyances. També podrà participar el personal docent que desenrotlla programes municipals de Formació Permanent d'Adults (FPA).
b) El personal laboral o els funcionaris d'administració especial que realitzen funcions de suport escolar en centres docents dependents de la conselleria de Cultura, Educació i Esport.
c) El personal que exercix la funció inspectora o que ocupa llocs de treball classificats com a docents en la relació de llocs de treball de la conselleria de Cultura, Educació i Esport.
2.2. Requisits
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE del dia 18).
b) Així mateix, hauran d'acreditar tals requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la dita Llei. Per a això, podran utilitzar el model que figura en l'annex XII.
3. Forma de participació
3.1. Les persones que desitgen participar en esta convocatòria hauran de presentar un projecte d'innovació educativa, elaborat d'acord amb el guió que figura en l'annex V de la present orde. El projecte podrà presentar-se en qualsevol dels dos idiomes oficials de la Comunitat Valenciana i en qualsevol suport.
3.2. Contingut del projecte.
Els projectes que es presenten a esta convocatòria plantejaran una investigació innovadora des de la pràctica docent sobre el desenrotllament del currículum de qualsevol de les etapes, cicles, graus o modalitats de les ensenyances no universitàries. Per això, el contingut del projecte es referirà a qualsevol de les àrees, matèries, àmbits o mòduls del currículum, o a temes com el patrimoni històric i cultural de la Comunitat Valenciana, l'atenció a la diversitat de l'alumnat, l'atenció a l'alumnat amb necessitats educatives específiques o de compensació educativa, l'educació en valors, l'organització i gestió del centre docent, la funció tutorial o l'ús didàctic de les tecnologies de la informació i la comunicació.
3.3. Duració del projecte.
a) Com a norma general, estos projectes es presentaran per a ser desenrotllats durant el curs acadèmic 2007-2008.
b) Excepcionalment, es podrà presentar un projecte per a ser desenrotllat durant els dos cursos acadèmics 2007-2008 i 2008-2009. En este cas, el projecte presentat haurà d'incloure l'índex complet, indicant quina part correspon a cada un dels mencionats dos cursos. En tot cas, la segona part haurà de ser presentada en la següent convocatòria perquè puga ser confirmada, d'acord amb les bases que la mateixa convocatòria establisca.
4. Tramitació de les sol·licituds
4.1. Sol·licituds
Les persones que desitgen prendre part en la convocatòria formularan les sol·licituds, dirigides al Servici d'Innovació Educativa i Atenció a la Diversitat de la Direcció General d'Ensenyament, com a òrgan competent per a l'ordenació i instrucció del procediment de concessió de les ajudes. Per a això s'utilitzarà el model que figura en l'annex III quan la sol·licitud es realitze a títol individual, o segons el model de l'annex IV quan la presente un equip de treball.
4.2. Documentació
La sol·licitud anirà acompanyada sempre dels documents següents:
a) Fotocòpia compulsada de DNI o NIF.
b) Projecte que es desitja realitzar, en triple versió, junt amb el pressupost per a la seua realització.
c) Certificat, nomenament o nòmina de l'any 2007 que acredite que tots els participants en el projecte complixen el que s'establix en la base 2, punt 2.1, de la convocatòria.
d) En el cas de participar com a equip, acta de constitució, segons el model de l'annex VI.
e) Certificat de la direcció del centre o centres en què es desenrotllarà el projecte, en què constarà l'òrgan del centre que ha manifestat el seu acord per a la realització d'este, segons el model de l'annex VII.
f) La declaració de no estar incurs en prohibició per a ser beneficiari de subvencions tal i com preveu l'article 13.7 de la Llei 38/2003, General de Subvencions, segons el model de l'annex XII.
g) Imprés de manteniment de tercers, en compliment del que disposa l'Orde de 15 de febrer de 2005, de la conselleria d'Economia, Hisenda i Ocupació, segons el model de l'annex XIII.
4.3. Termini i lloc de presentació.
Les sol·licituds es presentaran en el Registre General de la conselleria de Cultura, Educació i Esport (av. Campanar, 32 46487 València), en les Direccions Territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la conselleria de Cultura, Educació i Esport és convenient que comuniquen el lloc de presentació de la sol·licitud al fax del Servici d'Innovació Educativa i Atenció a la Diversitat de la Direcció General d'Ensenyament (142 092 267).
El termini de presentació serà de 20 dies hàbils, comptats a partir del dia següent al de la publicació d'esta orde en el Diari Oficial de la Comunitat Valenciana.
5. Procés de selecció
5.1. Comissió de Selecció, Seguiment i Avaluació.
El Servici d'Innovació Educativa i Atenció a la Diversitat, com a òrgan instructor, facilitarà els treballs presentats perquè siguen examinats i avaluats per una Comissió constituïda per:
President:
- El cap de l'Àrea d'Ordenació i Innovació Educativa o persona en qui delegue.
Vocals:
- Un representant de l'Institut Valencià d'Avaluació i Qualitat Educativa.
- Tres inspectors o inspectores d'educació, un de l'àmbit de cada direcció territorial de Cultura, Educació i Esport, designat pel director o directora territorial de Cultura, Educació i Esport corresponent.
- Tres directors o directores o assessors o assessores de Centres de Formació i Innovació i Recursos Educatius (CEFIRE), un de l'àmbit de cada direcció territorial de Cultura, Educació i Esport, designat pel director general d'Ensenyament.
- Un funcionari o funcionària de la Direcció General d'Ensenyament, que actuarà com a secretari de la Comissió.
A les reunions de la Comissió podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
La Comissió actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.
5.2. Criteris de selecció
5.2.1. Per a la selecció dels projectes presentats, als efectes de realitzar la corresponent proposta d'ajudes econòmiques, es tindran en compte els criteris i el barem corresponent que figuren en l'annex VIII.
5.2.2. No podran ser seleccionats aquells projectes la temàtica dels quals siga objecte de convocatòria conjunta de la conselleria de Cultura, Educació i Esport i de la conselleria de Territori i Habitatge, per la qual es convoca la selecció de projectes d'Educació Ambiental.
5.2.3. Per al curs acadèmic 2007-2008, tindran consideració especial els projectes d'innovació educativa sobre els temes següents:
- La promoció de la convivència i la prevenció de la violència en els centres docents.
- La ciència i la tecnologia, en commemoració del 2007 com l'Any Internacional de la Ciència a Espanya, designat com a tal pel Ministeri d'Educació i Ciència.
5.3. Resolució de la convocatòria
5.3.1. La Comissió de Selecció, Seguiment i Avaluació ordenarà la llista dels projectes seleccionats, en funció de la puntuació obtinguda, i anirà assignant per eixe orde les ajudes econòmiques corresponents.
5.3.2. La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques en el tauler d'anuncis de la conselleria de Cultura, Educació i Esport i de les Direccions Territorials de Cultura, Educació i Esport.
5.3.3. S'establix un termini de 10 dies hàbils, comptats a partir del dia següent al de la publicació de la relació provisional mencionada en el punt anterior, perquè:
- L'autor o l'autora, si el projecte és individual, o el coordinador o la coordinadora, si el projecte és d'un grup, remeten a la Direcció General d'Ensenyament, Servici d'Innovació Educativa i Atenció a la Diversitat, un escrit, utilitzant el model de l'annex IX, en el qual faran constar que accepten realitzar el projecte presentat en les condicions aprovades per la Comissió de Selecció, Seguiment i Avaluació.
- Els autors o les autores, els coordinadors o les coordinadores dels projectes no seleccionats puguen presentar les al·legacions que consideren oportunes.
5.3.4. Transcorregut el termini establit en el punt anterior, comprovats els escrits d'acceptació, estudiades, i si és el cas, ateses les al·legacions presentades, la Comissió de Selecció, Seguiment i Avaluació, a través del Servici d'Innovació Educativa i Atenció a la Diversitat, elevarà proposta definitiva a la Direcció General d'Ensenyament, qui resoldrà la convocatòria per delegació del conseller.
5.3.5. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
5.3.6 La resolució de la convocatòria es publicarà en el Diari Oficial de la Comunitat Valenciana.
6. Seguiment i Avaluació
El seguiment i l'avaluació dels projectes seleccionats els realitzarà la mateixa Comissió prevista en la base 5. Per a això, desenrotllarà les tasques següents:
- Establir les directrius i procediments oportuns perquè els projectes es desenrotllen conforme als objectius previstos i els seus responsables tinguen l'assessorament que puguen necessitar.
- Aprovar les memòries i elaborar l'informe final dels projectes.
- Proposar, si és el cas, la publicació d'algun dels projectes seleccionats o dels seus resums.
7. Pagament de les ajudes
7.1. La quantitat concedida a un mateix projecte seleccionat en la primera fase no podrà superar els 2.000 euros.
7.2. Esta quantitat és una ajuda per a sufragar els següents gastos generats per la realització de la primera fase del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
7.3. Perquè es puga procedir al pagament d'estes ajudes, la Comissió de Selecció, Seguiment i Avaluació emetrà un informe de progrés en què es farà constar si els projectes s'estan duent a terme de la forma establida i tenen les suficients garanties de qualitat.
7.4. Així mateix, per a percebre les ajudes fixades en la resolució d'adjudicació corresponents a la primera fase, els beneficiaris adquirixen les obligacions que figuren en la base 8.
8. Obligacions dels beneficiaris
8.1. La percepció de les ajudes econòmiques per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).
8.2. Per això, les persones beneficiàries de les ajudes, hauran d'acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
8.3. Així mateix, fins al 20 de novembre de 2007, remetran la documentació següent:
- Informe de l'estat de desenrotllament del Projecte d'Innovació Educativa seleccionat.
- Comunicació a la Direcció General d'Ensenyament en el cas que el projecte seleccionat haja rebut o haja de rebre alguna beca o ajuda de qualsevol administració o entitat pública o privada, nacional o internacional, per a la cobertura dels gastos ocasionats. La comunicació és d'obligat compliment encara que la concessió de les ajudes siga posterior a la selecció del projecte en esta convocatòria.
- Justificació econòmica dels gastos materials derivats de l'execució del projecte. A fi de facilitar el procediment administratiu de la justificació, s'haurà de presentar la documentació tenint en compte els aspectes següents:
· Adjuntar els originals de les factures o rebuts, emesos a nom de la persona autora o coordinadora del projecte o d'algun dels membres que constituïxen l'equip de treball, la composició dels quals haurà d'estar especificada en el projecte presentat. En tot cas, haurà de figurar en els documents acreditatius del gasto el títol del projecte.
· Totes les factures o rebuts hauran d'estar datats en el període comprés entre la data de publicació de la Resolució de la convocatòria i el 20 de novembre de 2007.
· La quantitat justificada serà com a mínim igual a l'ajuda concedida.
- Imprés d'alta a tercers, als efectes del que disposa l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el registre dels dades de les persones físiques i jurídiques que es relacionen econòmicament amb l'administració de la Generalitat, segons l'imprés que figura com a annex XIII.
9. Percepció de les ajudes
9.1. Les ajudes es percebran després de l'entrega de la documentació que s'especifica en la base anterior i la seua aprovació per la Direcció General d'Ensenyament, a proposta de la Comissió de Selecció, Seguiment i Avaluació.
9.2. El lliurament de l'ajuda es realitzarà per transferència bancària a nom de la persona sol·licitant de l'ajuda, si el projecte és individual, i a nom del coordinador o coordinadora, si el projecte és d'un grup.
9.3. Les persones beneficiàries que no presenten la documentació assenyalada en la base 8, fins al dia 20 de novembre de l'any 2007, perdran el dret a percebre l'ajuda concedida.
9.4. Tota alteració de les condicions tingudes en compte per a la concessió de les ajudes i, en tot cas, la obtenció concurrent d'altres aportacions, podrà donar lloc a la modificació de la resolució de concessió, de manera que en cap cas l'import de les ajudes a què es referixen els articles 3 i 19.4 de la Llei General de Subvencions, podrà ser de tal quantia que, aïlladament, o sumada a altres subvencions o recursos, supere el cost de l'activitat a desenrotllar pel beneficiari.
9.5. Així mateix, s'aplicaran els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE del dia 18), que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.
10. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com a una modalitat de formació. En conseqüència, als autors dels projectes seleccionats, al finalitzar la segona fase, se'ls certificaran 60 hores.
11. Propietat intel·lectual
Els autors dels projectes seleccionats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any, en règim d'exclusivitat.
El document de cessió s'ajustarà al model que figura com a annex XIV i haurà de ser presentat junt amb la memòria final. L'incompliment d'esta obligació donarà lloc a deixar sense efecte la resolució de concessió de l'ajuda i, si és el cas, al reintegrament, amb exigència de l'interés de demora.
La conselleria de Cultura, Educació i Esport es reserva el dret a la reproducció total o parcial dels treballs seleccionats, així com a guardar un exemplar per al seu depòsit en el CEFIRE corresponent a la zona on desenrotlla la seua activitat l'autor o coordinador del treball seleccionat.
La reserva dels drets de publicació no implica compromís d'edició per a la conselleria de Cultura, Eucació i Esport.
ANNEX II
Bases per a la concessió dels Premis 2007 de la Comunitat Valenciana a la Innovació Educativa
1. Objectiu
Incentivar el professorat en exercici perquè elabore models de programació didàctica que desenrotllen els corresponents currículums de la Comunitat Valenciana, així com materials didàctics innovadors que afavorisquen els processos d'ensenyança i aprenentatge i la millora contínua de l'educació.
2. Premis
2.1. En la present convocatòria s'establixen les següents modalitats i premis:
Modalitat A: materials didàctics sobre el desenrotllament del currículum de la Comunitat Valenciana d'alguna de les àrees, matèries, àmbits o mòduls de qualsevol de les etapes, cicles, graus o modalitats de les ensenyances no universitàries:
- Un premi de 4.000 euros
- Tres premis de 2.500 euros
- Tres premis de 1.500 euros
Modalitat B: programacions didàctiques sobre el desenrotllament del currículum de la Comunitat Valenciana d'alguna de les àrees, matèries, àmbits o mòduls de qualsevol de les etapes, cicles, graus o modalitats de les ensenyances no universitàries:
- Un premi de 4.000 euros
- Un premi de 2.500 euros
- Un premi de 1.500 euros
A més un premi extraordinari de 6.000 euros, al millor treball.
2.2. Podrà declarar-se desert algun dels premis. En este cas, la dotació econòmica corresponent a un premi es podrà destinar a nous premis amb dotació inferior.
3. Destinataris
3.1. Podran participar en la convocatòria, en equip o individualment:
a) El personal docent que impartix ensenyances no universitàries o que exercix funcions de suport escolar en centres docents públics o privats de la Comunitat Valenciana que impartixen les dites ensenyances. També podrà participar el personal docent que desenrotlla programes municipals de Formació Permanent d'Adults (FPA).
b) El personal laboral o els funcionaris d'administració especial que realitzen funcions de suport escolar en centres docents dependents de la conselleria de Cultura, Educació i Esport.
c) El personal que exercix la funció inspectora o que ocupa llocs de treball classificats com a docents en la relació de llocs de treball de la conselleria de Cultura, Educació i Esport.
3.2. Requisits
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE del dia 18).
b) Així mateix, hauran d'acreditar tals requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la dita llei. Per a això, podran utilitzar el model que figura en l'annex XII.
c) D'acord amb l'article 14.1.e) de la mencionada llei, hauran d'acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
4. Condicions de participació
4.1. Les persones que opten a estos premis hauran de presentar materials didàctics o models de programació, de caràcter innovador i aplicació pràctica, corresponents a alguna de les modalitats que figuren en la base 2 d'este annex. Hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana.
4.2. No podran participar aquells treballs que es presenten a la convocatòria de Premis 2007 de la Comunitat Valenciana al tractament transversal en el currículum de l'educació en valors, ni en la convocatòria de Premis 2007 de la Comunitat Valenciana a materials didàctics dirigits a l'atenció educativa de l'alumnat immigrant.
4.3. Tampoc podran presentar-se aquells treballs que hagueren sigut premiats en qualsevol altra convocatòria pública o privada.
4.4. Podran presentar-se treballs elaborats com a conseqüència de la realització de projectes d'investigació i innovació educativa i desenrotllament del currículum que hagen sigut seleccionats en les tres últimes convocatòries de la conselleria de Cultura, Educació i Esport. En estos casos, haurà de comunicar-se el títol del treball i la convocatòria en què va ser seleccionat.
4.5. No podran presentar-se tesis doctorals ni els treballs conduents a l'obtenció de la suficiència investigadora.
4.6. La presentació dels treballs suposa l'acceptació expressa de totes les bases de la present convocatòria.
5. Característiques dels treballs
5.1. Tots els treballs que opten a estos premis indicaran expressament la modalitat per la qual es presenten i concretaran, segons siga procedent, el tipus de centre, el perfil de l'alumnat, el curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, a què va dirigit.
5.2. Els materials didàctics es podran presentar com a taller didàctic, com a unitats didàctiques o com a experiències pràctiques, sempre de manera integrada en el currículum corresponent. Estos materials contindran:
a) Guia per al professorat amb orientacions sobre els objectius, els continguts que s'han de treballar, la distribució, si és el cas, en blocs o unitats didàctiques, referència a les activitats que s'han de desenrotllar, metodologia didàctica, avaluació, així com la bibliografia utilitzada.
b) Material per a l'alumnat.
5.3. Les programacions didàctiques contemplaran, almenys, els apartats següents:
a) Adequació dels objectius generals de l'àrea, matèria, àmbit o mòdul al cicle o curs corresponent.
b) Continguts, diferenciant entre continguts bàsics i continguts complementaris per a aconseguir els objectius assenyalats, així com les mesures d'atenció a la diversitat.
c) Metodologia.
d) Unitats didàctiques.
e) Tractament transversal en el currículum de l'educació en valors.
f) Adequació dels criteris d'avaluació al cicle o curs.
6. Tramitació de les sol·licituds
6.1. Sol·licituds
Les persones o els equips que desitgen prendre part en la convocatòria formularan les sol·licituds, dirigides al Servici d'Innovació Educativa i Atenció a la Diversitat, de la Direcció General d'Ensenyament, segons el model que figura en l'annex X, quan la sol·licitud es realitze a títol individual, o segons el model de l'annex XI quan la presente un grup.
6.2. Documentació
La sol·licitud s'acompanyarà dels documents següents:
a) Els corresponents materials o programacions didàctics (original i 2 còpies), es presentaran en format de llibre, vídeo, diapositiva, material informàtic o altres formats (especificant-los). El format que s'utilitze haurà de facilitar la possible difusió del material o de la programació didàctica, així com respectar sempre les condicions assenyalades en la base 4 i les característiques que figuren en la base 5.
b) Memòria descriptiva del treball (original i 2 còpies), amb un màxim de 10 folis, on consten les dades següents: persona o equip de persones que han realitzat el treball; justificació i objectius; esquema de la programació didàctica de l'àrea, matèria o mòdul corresponent, en què s'especificaran els apartats de la programació que desenrotlla el material didàctic presentat, amb referència, si és el cas, al cicle o curs corresponent i bibliografia utilitzada. S'adjuntarà esta memòria també en suport informàtic (format Word).
c) Certificat, nomenament o nòmina de l'any 2007, que acredite que totes les persones participants complixen el que s'establix en la base 3, punt 1, de la convocatòria.
d) Fotocòpia compulsada del DNI o NIF.
e) La declaració de no estar incurs en prohibició per a ser beneficiari de subvencions, tal i com preveu l'article 13.7 de la dita llei, segons el model de l'annex XII.
f) Imprés d'alta a tercers, als efectes del que disposa l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el registre dels dades de les persones físiques i jurídiques que es relacionen econòmicament amb l'administració de la Generalitat, segons l'imprés que figura com a annex XIII.
6.3. Lloc de presentació
Les sol·licituds es presentaran en el Registre General de la conselleria de Cultura. Educació i Esport (av. Campanar, 32; 46422. València), en les Direccions Territorials de Cultura. Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la conselleria de Cultura, Educació i Esport, és convenient que comuniquen el lloc de presentació de la sol·licitud al fax del Servici d'Innovació Educativa i Atenció a la Diversitat de la Direcció General d'Ensenyament (918 256 732).
6.4. Termini de presentació
El termini de presentació finalitzarà el 7 de setembre de 2007, a les 24 hores.
7. Procés per a la concessió dels Premis
7.1. Jurat de Selecció
El Servici d'Innovació Educativa i Atenció a la Diversitat, com a òrgan instructor, facilitarà els treballs presentats perquè siguen examinats i avaluats per un Jurat de Selecció constituït per:
President:
- El director general d'Ensenyament, que podrà delegar en el vicepresident.
Vicepresident:
- El cap de l'Àrea d'Ordenació i Innovació Educativa.
Vocals:
- La directora de l'Institut Valencià d'Avaluació i Qualitat Educativa o persona en qui delegue.
- El cap del Servici d'Ensenyaments en Valencià.
- El cap del Servici Central de la Inspecció Educativa o persona en qui delegue.
- La professora que va obtindre el primer premi al millor treball en la convocatòria de Premis a la Innovació Educativa de l'any 2006, la professora que va obtindre el primer premi de la modalitat A i el professor que va obtindre el primer premi de la modalitat B en la convocatòria de Premis 2006 de la Comunitat Valenciana a la Innovació Educativa.
- Un funcionari o una funcionària de la Direcció General d'Ensenyament, que actuarà com a secretari.
A les reunions del Jurat podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i demanar la participació d'especialistes en els temes objecte d'este concurs per a col·laborar en la valoració dels treballs presentats.
7.2. Criteris de valoració
7.2.1. Tindran consideració especial els materials didàctics que versen sobre el programa d'educació bilingüe enriquit per la incorporació precoç d'una llengua estrangera com a llengua vehicular en l'Educació Infantil o des del primer cicle de l'Educació Primària.
7.2.2. Així mateix, tindran consideració especial les programacions didàctiques corresponents a l'etapa d'Educació Secundària Obligatòria.
7.2.3. Per a la valoració dels treballs presentats serà condició necessària la seua coherència amb el corresponent currículum de la Comunitat Valenciana.
7.2.4. El Jurat de Selecció valorarà els materials didàctics tenint en compte els criteris següents:
a) Qualitat i rigor del treball pel seu interés científic, originalitat, concreció dels objectius plantejats i coherència interna (fins a 15 punts).
b) Possibilitats d'aplicació en les activitats d'ensenyança-aprenentatge en l'aula i, si és el cas, la prèvia experimentació amb alumnat (fins a 20 punts).
c) Caràcter innovador pel seu contingut, metodologia o ús didàctic de les tecnologies de la informació i la comunicació (fins a 20 punts).
d) Rellevància en relació amb els aspectes d'especial consideració indicats en la convocatòria (fins a 10 punts).
e) El disseny pedagògic, la rellevància i el volum del seu contingut respecte al total del currículum de referència (fins a 5 punts).
f) Correspondència amb aquelles àrees, matèries, àmbits o mòduls que oferixen major dificultat en el seu aprenentatge (fins a 5 punts).
g) Organització dels continguts de manera que permeta l'atenció a la diversitat de l'alumnat per oferir la gradació de l'aprenentatge en diferents nivells (fins a 5 punts).
h) Adequat tractament transversal de l'educació en valors (fins a 5 punts).
i) Foment de procediments, habilitats i actituds en l'alumnat (fins a 5 punts).
j) Facilitat per a ser publicat o utilitzat com a alternativa o complement del llibre de text (fins a 10 punts).
7.2.5. Les programacions didàctiques seran valorades d'acord amb els criteris següents:
a) Qualitat i rigor del treball pel seu interés científic, originalitat, concreció dels objectius plantejats i coherència interna (fins a 20 punts).
b) Possibilitats d'aplicació en les activitats d'ensenyança-aprenentatge en l'aula i, si és el cas, la prèvia experimentació amb alumnat (fins a 15 punts).
c) La seua rellevància respecte al total del currículum de referència (fins a 20 punts).
d) Organització dels continguts que permeta facilitar l'atenció a la diversitat de l'alumnat per oferir la gradació de l'aprenentatge en diferents nivells (fins a 10 punts).
e) Adequat tractament transversal de l'educació en valors (fins a 10 punts).
f) Foment de procediments, habilitats i actituds en l'alumnat (fins a 10 punts).
g) Facilitat per a que la programació presentada puga ser publicada, difosa i aplicada en l'aula (fins a 15 punts).
8. Resolució de la convocatòria
8.1. Una vegada realitzat el procés de selecció, el Jurat, a través del Servici de Programes d'Innovació i Atenció a la Diversitat, elevarà la proposta per a la concessió dels premis a la Direcció General d'Ensenyament, qui resoldrà la convocatòria per delegació del conseller.
8.2. La relació dels treballs premiats, amb l'especificació dels noms dels autors i les dotacions econòmiques que corresponguen a cada un dels premiats, es publicarà en el Diari Oficial de la Comunitat Valenciana.
8.3. Les decisions del Jurat de Selecció seran inapel·lables.
8.4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
9. Pagament dels premis
9.1. El pagament de l'import corresponent als Premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia del Premi es distribuirà entre els autors o autores en el percentatge indicat en la presentació del treball, i caldrà facilitar les dades bancàries de tots els autors.
9.2. Els Premis estaran subjectes a retenció fiscal d'acord amb el que establixen els articles 29 i 43 del Reial Decret 27/2003, de 10 de gener i l'article 92 del Reglament de l'Impost sobre la Renda de les Persones Físiques, aprovat pel Reial Decret 214/1999, de 5 de febrer.
9.3. Tota alteració de les condicions que s'han tingut en compte per a la concessió dels premis podrà modificar la resolució de concessió.
9.4. Així mateix, la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).
9.5. Seran també d'aplicació els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE del dia 18), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
10. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, a cada un dels autors dels treballs premiats, incloent les mencions honorífiques, se'ls certificaran 100 hores.
11. Propietat intel·lectual
Els autors dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any, en règim d'exclusivitat.
El document de cessió s'ajustarà al model que figura com a annex XIV. L'incompliment d'esta obligació donarà lloc a deixar sense efecte la resolució de concessió del premi i, si és el cas, al reintegrament, amb exigència de l'interés de demora.
La conselleria de Cultura, Educació i Esport es reserva el dret a la reproducció total o parcial dels treballs premiats, així com a guardar un exemplar per al seu depòsit en el CEFIRE corresponent a la zona on desenrotlla la seua activitat el seu autor o coordinador.
La reserva dels drets de publicació no implica compromís d'edició per a la conselleria de Cultura, Educació i Esport.ANNEX VIII / ANEXO VIII
Convocatòria d'ajudes econòmiques per a la realització de projectes d'investigació
i innovació educativa sobre el desenrotllament del currículum durant el curs acadèmic 2007-2008
Convocatoria de ayudas económicas para la realización de proyectos de investigación
e innovación educativa sobre el desarrollo del currículo durante el curso académico 2007-2008
Criteris de selecció / Criterios de selección
1. Criteris de qualitat (màxim 10 p) / Criterios de calidad (máximo 10 p):
a) Aportacions innovadores del projecte respecte a l'àmbit de treball proposat (fins a 2 p) /
Aportaciones innovadoras del proyecto respecto al ámbito de trabajo propuesto (hasta 2 p)
b) Possibilitat d'aplicació i de generalització del projecte (fins a 2 p) /
Posibilidad de aplicación y de generalización del proyecto (hasta 2 p)
c) Accessibilitat del projecte plantejat a tot tipus d'alumnat sense cap discriminació (fins a 1 p) /
Accesibilidad del proyecto planteado para todo tipo de alumnado sin ninguna discriminación (hasta 1 p)
d) Plantejament del projecte: antecedents, context, motius de la innovació, objectius, participants, pla i metodologia de treball, avaluació
(fins a 1 p) /
Planteamiento del proyecto: antecedentes, contexto, motivos de la innovación, objetivos, participantes, plan y metodología de trabajo,
evaluación (hasta 1 p)
e) Ús didàctic de les tecnologies de la informació i la comunicació (fins a 1 p) /
Utilización didáctica de las tecnologías de la información y la comunicación (hasta 1 p)
f) Caràcter coeducatiu (fins a 1 p) / Carácter coeducativo (hasta 1 p)
g) Metodologia prevista per a la seua aplicació pràctica (fins a 2 p) / Metodología prevista para su aplicación práctica (hasta 2 p)
2. Criteris addicionals (màxim 5 p) / Criterios adicionales (máximo 5 p)
a) Interés i rellevància del projecte, que té una consideració especial per referir-se a un dels temes assenyalats en el punt 2.3 de la base
quarta (fins a 2 p) /
Interés y relevancia del proyecto, que tiene una consideración especial por referirse a uno de los temas señalados en el punto 2.3 de la
base cuarta (hasta 2 p).
b) Projectes elaborats (màxim 3 p) / Proyectos elaborados (máximo 3 p):
- Pel personal d'un centre que impartix ensenyances de compensació educativa o impartix un Programa de compensació educativa
autoritzat (fins a 1p) /
Por el personal de un centro que imparte enseñanzas de compensación educativa o imparte un programa de compensación educativa
autorizado (hasta 1 p)
- Pel personal que impartix algun dels àmbits del Programa d'Adaptació Curricular en Grup o del Programa de Diversificació
Curricular (fins a 1 p) /
Por personal que imparte alguno de los ámbitos del Programa de Adaptación Curricular en Grupo o del Programa de Diversificación
Curricular (hasta 1p)
- Per un equip (fins a 1p) / Por un equipo (hasta 1 p)
- Per un centre (fins a 1 p) / Por un centro (hasta 1 p)
Observació / Observación:
Perquè un projecte puga ser seleccionat, als efectes de rebre ajuda econòmica, haurà d'obtindre un mínim de 5 punts en l'apartat 1 d'este barem, referent als criteris de qualitat/
Para que un proyecto pueda ser seleccionado, a los efectos de recibir ayuda económica, habrá de obtener un mínimo de 5 puntos en el apartado 1 de este baremo, referente a los criterios de calidad.